Membri şi simpatizanţi ai AUR au protestat miercuri în faţa celor două sedii ale Administraţiei Spitalelor şi Serviciilor Medicale din cadrul Primăriei Capitalei, cerând demisia actualului director al ASSMB, Oana Sivache.
În faţa sediului ASSMB din bulevardul Dimitrie Cantemir, protestatarii au cerut să fie primiţi în audienţă de conducerea instituţiei.
Ei au scandat "Demisia", "Aţi distrus spitalele ASSMB!", "Ruşine să vă fie!".
Protestatarii au reclamat faptul că, în patru ani, nu s-a făcut cadastru pentru niciunul dintre spitalele ASSMB şi că unităţile spitaliceşti care ţin de instituţie nu deţin autorizaţie la incendiu.
Prezent la manifestaţie, preşedintele AUR, George Simion, a susţinut că protestul va continua la Primăria Capitalei, la Palatul Cotroceni, apoi în faţa complexului Romexpo unde se desfăşoară Congresul PPE, la care participă şi preşedintele Comisiei Europene, Ursula von der Leyen.
Foto Arhiva